OBH 5273/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Garamvári  Miklós

Az eljárás megindulása

A gyulai Bay Zoltán Gimnázium és Informatikai Szakképző Iskola diákjai, dolgozói és szülői közössége panasszal fordult az állampolgári jogok országgyűlési biztosához a jelzett iskola és az Erkel Ferenc Gimnázium összevonásával kapcsolatban.

Az ügyben a vizsgálatot 1997. június 18-án megindítottam.

A vizsgálat megindításával egyidejűleg megkerestem Gyula Város Polgármesteri Hivatalát  valamint a Békés Megyei Közigazgatási Hivatal vezetőjét tekintettel arra, hogy a rendelkezésemre bocsátott információk alkotmányos jogokkal összefüggő visszásság fennállására engedtek következtetni.

Az érintett alkotmányos jogok

Az országgyűlési biztos eljárása során a következő alkotmányos jogokat vizsgálta az üggyel kapcsolatban:

1. A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam.

2. Az Alkotmány 70/F. § (1) bekezdése szerint a Magyar Köztársaság biztosítja az állampolgárok számára a művelődéshez való jogot.

3. Az Alkotmány 70/F.(2) bekezdése rögzíti: a Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósítja meg.

A vizsgálat jogszabályi háttere

A közoktatásról szóló 1993. évi LXXIX. törvény (a továbbiakban: Köot.) 88. § (4) bekezdése szerint az önkormányzatok feladataikat intézmény létesítésével, fenntartásával, társulásban való részvétellel vagy más önkormányzattal, illetve fenntartóval kötött megállapodás útján láthatják el.

A Köot. 102. § (3) bekezdése rögzíti: A fenntartó a közoktatási intézmény megszüntetésével, átszervezésével, feladatának megváltoztatásával, nevének megállapításával, költségvetésének meghatározásával és módosításával, vezetőjének megbízásával és megbízásának visszavonásával összefüggő döntése előtt beszerzi az intézmény alkalmazotti közösségének, az iskolaszéknek, az iskolai szülői szervezetnek (közösségnek), az iskolai diákönkormányzatnak, a nemzeti vagy etnikai kisebbség nyelvén, illetve a nemzeti vagy etnikai kisebbség nyelvén és magyarul nevelő és oktató nevelési-oktatási intézmény esetén – ha nem rendelkezik egyetértési joggal – a helyi kisebbségi önkormányzat, helyi kisebbségi önkormányzat hiányában a kisebbség helyi szószólója, illetőleg ennek hiányában az adott kisebbség helyi egyesületének, szakközépiskola és szakiskola esetén a fővárosi, megyei gazdasági kamara véleményét.

A vizsgálat megállapításai

Gyula Város Önkormányzatának Képviselő-testülete 129/1997 (VI.16) számú határozatában arról döntött, hogy 1997. augusztus 1-től a Bay Zoltán Gimnázium és Informatikai Szakképző Iskola, valamint az Erkel Ferenc Gimnázium összevonásával egységes önkormányzati gimnáziumot kíván működtetni. 

A Bay Zoltán Gimnázium és Informatikai Szakképző Iskola és Kollégium intézményt 1997. július 31-i hatállyal megszüntette, és rendelkezett arról, hogy annak valamennyi feladatát a jogok és hatáskörök jogutódlásával az Erkel Ferenc Gimnázium és Bay Zoltán Informatikai Szakképző Iskola intézményben lássa el, amelynek alapító okiratában 1997. augusztus 1-i hatállyal a szükséges változtatásokat végrehajtották.

A helyi önkormányzatokról szóló, 1990. évi LXV. törvény (a továbbiakban: Ötv.) szerint a helyi önkormányzat "lelke" az önkormányzati önállóság. Az önkormányzati önállóság egyik legfontosabb alkotmányos és törvényi garanciája, hogy a képviselő-testület önkormányzati ügyekben önállóan szabályoz, igazgat, döntése kizárólag törvényességi okból vizsgálható felül.

A Képviselő-testület határozatát a Békés Megyei Közigazgatási Hivatal vezetőjénél sérelmezte a Közalkalmazotti Tanács Elnöke valamint a Bay Zoltán Tehetséggondozó Alapítvány kuratóriumának egyik tagja is. 

A Közigazgatási Hivatal vezetője az Ötv. 98. § (2) bekezdésének a) pontja valamint a fővárosi, megyei közigazgatási hivatalokról szóló, 191/1996. (XII. 17.) Korm. rendelet alapján, törvényességi ellenőrzés keretében felülvizsgálta a sérelmezett döntés jogszerűségét.

Ennek keretében értékelte a vizsgált döntés viszonyát a törvények, egyéb jogszabályok előírásaihoz és az önkormányzat belső szabályzataihoz. Elemezte, hogy az adott döntést az önkormányzat a hatáskörében hozta-e. A törvényességi ellenőrzés kiterjedt a hatásköröket megállapító jogszabályok érvényesülésének vizsgálatára is. 

A Közigazgatási Hivatal vezetője az ellenőrzés során megállapította, hogy a Képviselő-testület döntéshozatali eljárása, működése, határozata törvényeknek megfelelt,  döntéshozatalában eljárási vagy anyagi jogszabálysértést nem állapított meg. 

A Képviselő-testület az iskolák összevonásával kapcsolatos döntése előtt tanulmányt készíttetett, széleskörű egyeztetéseket, megbeszéléseket tartott, amelyek írásos anyagát a jegyzőkönyvhöz csatolták.

A Közigazgatási Hivatal az általa lefolytatott ellenőrzés megállapításairól a panaszosokon kívül tájékoztatást adott a Belügyminisztérium Önkormányzati Helyettes Államtitkárának, a Békés Megyei Főügyészségnek valamint a Művelődési és Közoktatási Minisztérium Tanügyigazgatási Főosztályának.

Az oktatási intézménynek a gyulai Erkel Ferenc Gimnáziumba történt beolvasztásáig a Bay Zoltán Gimnázium igazgatója, nevelő-testülete, az iskolában működő szülői- és diákszervezetek több alkalommal kísérelték meg elérni a Képviselő-testület döntésének visszavonását illetőleg megváltoztatását. 

Tekintettel arra, hogy a döntés hatályon kívül helyezésére vagy megváltoztatására nem került sor, a Bay Zoltán Gimnázium vezetése megkereste Sarkad Város Önkormányzatának Képviselő-testületét azzal, hogy a megszüntetett oktatási intézményt annak tanári kara és - a szülők véleményét kikérve  - tanulóinak  többsége szívesen látná a sarkadi gimnáziumban.

Több egyeztetést követően Sarkad Város Önkormányzatának Képviselő-testülete 1997. július 3-án tartott rendkívüli ülésén hozott, 172/1997. számú határozatával befogadta a Bay Zoltán Gimnáziumot. 

Határozatával Sarkad város Önkormányzatának Képviselő-testülete átszervezte az Ady Endre Gimnázium és Postaforgalmi Szakközépiskolát. A döntésnek megfelelően módosult nemcsak az oktatási intézmény megnevezése - kiegészülve Bay Zoltán nevével és az informatikai szakképzésre való utalással - hanem bevezetésre került a Bay Zoltán Gimnázium által országos elismertségre szert tett gazdasági informatikus képzés. 

A Közigazgatási Hivatal vezetőjének tájékoztatása kiterjedt arra is, hogy a sarkadi oktatási intézmény alkalmazta a megszűnt gyulai gimnázium tanárainak többségét és fogadta   tanulóinak nagy részét is.

Az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv.) 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

Az ügyben eljárt testületek és közigazgatási szervek a vonatkozó eljárási szabályokat betartották, a benyújtott panaszokat kivizsgálták és megtették mindazokat az intézkedéseket, amelyeket e jogszabályok számukra kötelezően írnak elő.  

Az általam lefolytatott vizsgálat, a rendelkezésemre bocsátott iratok, Gyula Város Polgármesterének, valamint a Békés Megyei Közigazgatási Hivatal vezetőjének tájékoztatása alapján megállapítottam, hogy az Obtv.-ben megjelölt, az országgyűlési biztos fellépését igénylő alkotmányos jogsértés nem történt.

Budapest, 1998. március     .

Gönczöl Katalin